[{"text_idx": "#000001", "text": "5a Somera Esperanto-Studado en Slovakio"}, {"text_idx": "#000002", "text": "En slovaka urbo Nitra, inter la 21a kaj la 29a de julio, okazis la 5a Somera Esperanto-Studado (SES) organizita de Edukado@Interreto (E@I, la organizo kiu ankau\u0306 respondecas pri la retpag\u0302aro lernu.net)."}, {"text_idx": "#000003", "text": "En bonega etoso kaj sufic\u0302e varma vetero, 250 partoprenantoj el 23 landoj grupig\u0302is en 10 klasc\u0302ambrojn lau\u0306 6 niveloj (A1, A2, B1, B2, C1, C2). Ankau\u0306 okazis la kurso Flugiloj de malfacila vento por instruontoj, gvidita de Xose\u0301 Conde kaj Konstantin Tichomorov.\nKutime, en tiu arang\u0302o, matene, la lernantoj c\u0302eestas la kursojn, kie spertaj instruistoj profesie kaj altnivele helpas ilin plibonigi siajn lingvajn kapablojn en malstrec\u0302a sed laborema etoso."}, {"text_idx": "#000004", "text": "Post la komuna tagmang\u0302ado (kie pli gravas la interkonatig\u0302o ol la mang\u0302aj\u0302o mem), okazas prelegoj, unuhoraj kursoj pri c\u0302io, ekskursoj, paroligaj rondoj por komencantoj, masag\u0302oj, ludoj, j\u0302onglado, muzikludado kaj dancado. Ankau\u0306 eblas sportumi au\u0306 promeni tra la bela urbo.\nVespermang\u0302inte, la homoj renkontig\u0302as en la salono, kie okazas koncertoj, teatraj\u0302oj, konkursoj kaj la nemalhavebla Internacia Vespero. Nokte, oni bierumas, dancas kaj bonetose malkrokodilas en la apuda trinkejo. La malpli bruemaj homoj renkontig\u0302as en la gufujo por sag\u0302e konversacii, deklami poemojn au\u0306 ludi trankvilan muzikon pere de malalkoholaj trinkaj\u0302oj."}, {"text_idx": "#000005", "text": "En c\u0302i tiu arang\u0302o partoprenis nau\u0306 katalunoj (5 KEAanoj inter ili), kaj du el ili sukcese partoprenis la KER-ekzamen-sesion. Kiel kutime, nia kara asocianino Dolors Godoy denove ricevis la premion al la plej c\u0302arma maljuna partoprenanto. Viktoro Sole\u0301 prelegis dufoje, kaj Xose\u0301 Conde, dum la Adiau\u0306a Vespero, brile kantis siajn proprajn mokajn versojn kiel amuzega resumo de la arang\u0302o."}, {"text_idx": "#000006", "text": "Petro Bala\u0301z\u030c, la c\u0302efa respondeculo de SES kaj E@I, anoncis, ke la venonta SES okazos en la urbo Martin, ankau\u0306 en Slovakio. La evoluo de tiu arang\u0302o montrig\u0302as tre sukcesa, c\u0302ar en la unuaj jaroj estis proksimume 100 partoprenantoj, poste tiu kvanto duoblig\u0302is, kaj c\u0302i jare, g\u0302i jam atingis la elstaran kvanton de 250 SESanoj kaj 14 instruistoj."}]